ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Φεβρουαρίου 1994 για την τροποποίηση της απόφασης 90/55/ΕΟΚ περί συστάσεως συμβουλευτικού συμβουλίου καταναλωτών (94/146/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι, με την απόφαση 90/55/ΕΟΚ της Επιτροπής (1), έχει συσταθεί συμβουλευτικό συμβούλιο καταναλωτών (εφεξής "το συμβούλιο") προκειμένου η Επιτροπή να είναι σε θέση να συγκεντρώνει τις γνώμες των αντιπροσωπευτικών οργάνων των καταναλωτών-

ότι, από την πείρα, διαπιστώνεται ότι πρέπει να επανεξετασθεί η αντιπροσωπευτικότητα των μελών του συμβουλίου υπό το φως του έργου που έχει επιτελεσθεί και ότι είναι σκόπιμο να προβλεφθεί η περιοδική επανεξέταση αυτής της αντιπροσωπευτικότητας, ώστε να διασφαλιστούν οι βέλτιστες συνθήκες λειτουργίας του συμβουλίου-

ότι ο τρόπος ορισμού των μελών πρέπει επίσης, με βάση την πείρα, να επανεξεταστεί και να αναπροσαρμοστεί,

ΑΠΟΦΑΣΙΖΕΙ:

Άρθρο 1

Η απόφαση 90/55/ΕΟΚ τροποποιείται ως εξής:

1. Στο άρθρο 1, η παράγραφος 2 αντικαθίσταται από το ακόλουθο κείμενο:

"2. Το συμβούλιο αποτελείται από αντιπροσώπους οργανώσεων που ασκούν δραστηριότητες υπέρ των καταναλωτών και συγκεντρώνει ευρωπαϊκές οργανώσεις, εθνικές και περιφερειακές οργανώσεις και φορείς, καθώς και άτομα που έχουν ασχοληθεί ιδιαίτερα με θέματα των καταναλωτών."

2. Το άρθρο 3 αντικαθίσταται από το ακόλουθο κείμενο:

"Άρθρο 3

Το συμβούλιο αποτελείται από σαράντα πέντε μέλη. Οι έδρες κατανέμονται ως εξής:

α) είκοσι έδρες για τους αντιπροσώπους ευρωπαϊκών οργανώσεων καταναλωτών, σύμφωνα με τον τρόπο κατανομής και επιλογής που περιγράφεται στα παραρτήματα Ι και ΙΙ-

β) δεκαεννέα έδρες για αντιπροσώπους εθνικών ή περιφερειακών οργανώσεων και φορέων, σύμφωνα με τον τρόπο κατανομής και επιλογής που περιγράφεται στο παράρτημα ΙΙΙ-

γ) έξι έδρες για άτομα που έχουν ασχοληθεί ιδιαίτερα με θέματα καταναλωτών και που ορίζονται από την Επιτροπή ανάλογα με την πείρα τους σε θέματα υπεράσπισης των συμφερόντων των καταναλωτών, είτε σε γενικό επίπεδο είτε σε ειδικότερους τομείς ή ζητήματα."

3. Στο άρθρο 5, η παράγραφος 1 αντικαθίσταται από το ακόλουθο κείμενο:

"1. Η θητεία των μελών του συμβουλίου ορίζεται για περίοδο τριών ετών."

4. Στο άρθρο 7, η παράγραφος 1 αντικαθίσταται από το ακόλουθο κείμενο:

"1. Το συμβούλιο εκλέγει έναν πρόεδρο και τρεις αντιπροέδρους οι οποίοι ασκούν καθήκοντα για περίοδο δεκαοκτώ μηνών που μπορεί να ανανεωθεί. Η εκλογή γίνεται με την πλειοψηφία των δύο τρίτων των παρόντων μελών."

5. Παρεμβάλλεται το ακόλουθο άρθρο 7α:

"Άρθρο 7α

Κατά την ανανέωση του συμβουλίου, η Επιτροπή λαμβάνει ιδιαίτερα υπόψη την πείρα που έχει κτηθεί κατά τη λειτουργία του, την αντιπροσωπευτικότητα των οργανώσεων και την ουσιαστική συμμετοχή των μελών του."

6. Το παράρτημα Ι αντικαθίσταται από το ακόλουθο κείμενο:

"ΠΑΡΑΡΤΗΜΑ Ι

α) το ευρωπαϊκό γραφείο των ενώσεων καταναλωτών (BEUC) προτείνει στην Επιτροπή κατάλογο τουλάχιστον τριάντα δύο ατόμων, με ίσο αριθμό τακτικών αναπληρωματικών μελών, μεταξύ των οποίων η Επιτροπή επιλέγει οκτώ τακτικά μέλη και οκτώ αναπληρωματικά μέλη-

β) καθεμία από τις ακόλουθες οργανώσεις προτείνει στην Επιτροπή κατάλογο τουλάχιστον δεκαέξι ατόμων, με ίσο αριθμό τακτικών και αναπληρωματικών μελών, μεταξύ των οποίων η Επιτροπή επιλέγει τέσσερα τακτικά μέλη και τέσσερα αναπληρωματικά μέλη:

- επιτροπή οικογενειακών οργανώσεων στις Ευρωπαϊκές Κοινότητες (COFACE),

- ευρωπαϊκή κοινότητα καταναλωτών συνεταιρισμών (EUROCOOP)."

7. Το παράρτημα ΙΙ αντικαθίσταται από το ακόλουθο κείμενο:

"ΠΑΡΑΡΤΗΜΑ ΙΙ

Η ευρωπαϊκή συνομοσπονδία συνδικαλιστικών οργανώσεων (CES) προτείνει στην Επιτροπή κατάλογο τουλάχιστον δεκαέξι ατόμων εκ μέρους των οργανώσεων καταναλωτών που προέρχονται από το συνδικαλιστικό κίνημα, με ίσο αριθμό τακτικών και αναπληρωματικών μελών, μεταξύ των οποίων η Επιτροπή επιλέγει τέσσερα τακτικά μέλη και τέσσερα αναπληρωματικά μέλη."

8. Προστίθεται το ακόλουθο παράρτημα ΙΙΙ:

"ΠΑΡΑΡΤΗΜΑ ΙΙΙ

Αντιπροσώπευση των εθνικών και περιφερειακών οργανώσεων και φορέων

α) Οι έδρες που καταλαμβάνουν τα μέλη των εθνικών οργανώσεων και φορέων κατανέμονται κατά εθνικότητα ως εξής:

Βέλγιο 1

Δανία 1

Γερμανία 2

Ελλάδα 1

Ισπανία 2

Γαλλία 2

Λουξεμβούργο 1

Ιρλανδία 1

Ιταλία 2

Κάτω Χώρες 1

Πορτογαλίλα 1

Ηνωμένο Βασίλειο 2

β) κάθε εθνικό όργανο συντονισμού των ενώσεων καταναλωτών προτείνει στην Επιτροπή κατάλογο ατόμων των οποίων ο αριθμός είναι τουλάχιστον ίσος ή διπλάσιος του αριθμού των υπό κάλυψη τακτικών και αναπληρωματικών μελών, μεταξύ των οποίων η Επιτροπή επιλέγει το(α) τακτικό(ά) ή αναπληρωματικό(ά) μέλος(η).

Στα κράτη μέλη που στερούνται τέτοιων οργάνων, η Επιτροπή επιλέγει τα μέλη μεταξύ των αντιπροσώπων των οργανώσεων καταναλωτών και άλλων φορέων, οργανισμών ερευνητικών ιδρυμάτων, που εκπροσωπούνται ή όχι σε ευρωπαϊκές οργανώσεις και που αναλαμβάνουν, κατά τρόπο συνολικό, την υπεράσπιση των συμφερόντων των καταναλωτών σε εθνικό επίπεδο.

Οι οργανώσεις των καταναλωτών πρέπει να ανταποκρίνονται σε κριτήρια αντιπροσωπευτικότητας, και ιδίως στα κριτήρια της αποτελεσματικής δράσης για την υπεράσπιση των συμφερόντων των καταναλωτών, της ανεξαρτησίας έναντι των επαγγελματικών κύκλων, της συνέπειας της δράσης τους για το γενικό συμφέρον ή/και του αριθμού των μελών-

γ) το διαπεριφερειακό ευρωπαϊκό ινστιτούτο κατανάλωσης (IEIC) προτείνει στην Επιτροπή κατάλογο τουλάχιστον οκτώ ατόμων με ίσο αριθμό τακτικών και αναπληρωματικών μελών, μεταξύ των οποίων η Επιτροπή επιλέγει δύο τακτικά μέλη και δύο αναπληρωματικά μέλη."

Άρθρο 2

Η παρούσα απόφαση παράγει αποτέλεσμα στις 8 Φεβουαρίου 1994.

Βρυξέλλες, 8 Φεβρουαρίου 1994.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 38 της 10. 2. 1990, σ. 40.